Φασολάδα (βίντεο)
Το εθνικό μας φαγητό, η κλασική, μυρωδάτη και καλοχυλωμένη φασολάδα, στην καλύτερη και πιο λαχταριστή εκδοχή της με την συνταγή και τα μυστικά της Νένας Ισμυρνόγλου.
500 γρ. φασόλια ξερά, μέτρια (μουλιασμένα σε κρύο νερό από το προηγούμενο βράδυ), 1 μεγάλο ξερό κρεμμύδι, σε ψιλά καρέ, 1 μεγάλο καρότο, καθαρισμένο και κομμένο σε μικρούς κύβους (περίπου 0,5 εκ.), 2 κλωνάρια σέλινο με τα φύλλα του (περίπου 2 φλιτζ. τσαγιού), ψιλοκομμένα, 3 κουτ. σούπας φύλλα μαϊντανού, ψιλοκομμένα, 4 ολόκληρα ντοματάκια κονσέρβας, πολτοποιημένα στον πολυκόφτη, 2 κουτ. γλυκού πελτές ντομάτας, 1 κουτ. γλυκού καυτερό μπούκοβο (αυξομειώνουμε την ποσότητα ανάλογα με τo γούστo μας), 150 ml ελαιόλαδο, αλάτι, φρεσκοτριμμένο πιπέρι
Για να φτιάξουμε φασολάδα, στραγγίζουμε τα φασόλια και τα ρίχνουμε σε βαθιά κατσαρόλα μαζί με νερό που να τα καλύπτει. Βράζουμε σε δυνατή φωτιά για περίπου 5 λεπτά, μέχρι να αρχίσουν τα υγρά να κοχλάζουν. Στραγγίζουμε, τα ξαναβάζουμε σε κατσαρόλα με 3 λίτρα κρύο νερό και βράζουμε σε μέτρια φωτιά, για περίπου 50 λεπτά – 1 ώρα.Κατά τη διάρκεια του βρασίματος ξαφρίζουμε με τρυπητή κουτάλα. Ρίχνουμε το κρεμμύδι, το καρότο, το σέλινο, το μαϊντανό, τα ντοματάκια, τον πελτέ, αλατοπίπερο και 100 ml από το ελαιόλαδο, συνεχίζουμε το μαγείρεμα για άλλα 40 λεπτά, μέχρι να μαλακώσουν καλά όλα τα υλικά και να χυλώσει η σούπα.Με μια κουτάλα της σούπας παίρνουμε 1 κουτάλα ζουμί με λίγα φασόλια και λαχανικά και το ρίχνουμε στον πολυκόφτη. Προσθέτουμε το μπούκοβο και λίγο αλατοπίπερο και τα χτυπάμε μέχρι να γίνουν ένας σχετικά υδαρής πολτός. Το ρίχνουμε στη φασολάδα και ανακατεύουμε για 1 – 2 λεπτά, μέχρι να χυλώσει η σούπα.Αφήνουμε τη φασολάδα για περίπου 20 λεπτά να σταθεί, μοιράζουμε στα πιάτα, περιχύνουμε με το υπόλοιπο ελαιόλαδο ωμό και σερβίρουμε. 
Καρότα,Ντομάτα,Φασόλια,Vegan,Νηστίσιμα,Χορτοφαγικά,Χωρίς γαλακτοκομικά,Χωρίς γλουτένη